Fellatio

D **Fellatio** (lat. *fellare* „suuge“) isch e Form vom Oralverchehr, wo dr Penis drbii mit em Muul, dr Zunge und de Lippe – bim sogenannte Deepthroating au dur d Racheregion – vom Sexualpartner stimuliert wird. Umgangssproochligi Begriffe si under anderem «öbberem eine bloose», «Sex uf französisch» oder «Blowjob» *(Blosarbet),* wo us em Änglische übernoo isch.

Wenn dr Partner, wo dr Blowjob überchunnt, ehnder aktiver isch as dä, won en git, redet mä mänggisch vo *Irrumation* (vo lat. *irrumo,* wo s latiinisch-dütsche Wörterbuech PONS (Klett Verlag, 1994) keusch mit *fascinum in os alterium insero* (dütsch «dr Penis in s Muul vom ene andere iinedue») 'übersetzt'.

## Kontext
Hüfig wird d Fellatio bim Vorspiil braktiziert, zum die sexuelli Lust z steigere und au zum en Erektion überzchoo. Bi Jugendlige und junge Erwachsene isch si e Form vom Petting. Manne mit schwache Erektione, wo wäge däm vaginal oder anal nit chönne penetriere, chönne dank dr Fellatio mänggisch drzue brocht wärde, Sex mit Penetration chönne z haa. Näbe dr physische Erregig chas au e Zsämmehang mit psychische und soziale Komponänte gee, wo in sonige Fäll d Fellatio no attraktiver macht. D Dominanz, d Kontrolle und d Macht wo dä het, wo penetriert, und d Higoob vo däm oder dere, wo bloost, chönne e Rolle spiile. Au d Vorstellig, ass män öbbis Verbotnigs macht oder e Tabu bricht, chönne d Erregig vergrössere.  Manne, wo bsunders glänkig si, chönne sich sälber oral befriidige. Dere Form vo dr Masturbation sait mä Autofellatio, aber nume 2 bis 3&nbsp;‰ vo de Manne si imstand drzue.

## Verbreitig

Bin ere Studie an 1025 Fraue über die freiwilligi Usüebig vo dr Fellatio hai 55 % von ene gsait, ass si mänggisch, und 14 % von ene, ass si hüfig Oralverchehr wurde ha. Vo de 1507 Opfer vo sexuelle Übergriff z London in de Johr 1988 und 1989, under nä 104 Manne, si 17 % vo de Fraue und 14 % vo de Manne zwunge worde, z bloose, bi 31 % vo de Manne isch Fellatio gegen ihre Wille duregfüehrt worde. In dr Pornografii wird Fellatio hüfig zeigt, im Allgemeine vor em vaginale bzw. anale Gschlächtsverchehr, mänggisch aber au nochhär, und hüfig gseht mä en Sprutz uf s Gesicht oder in s Muul vom Sexualpartner (Gsichtsbesoomig).

Fellatio isch au bi andere Primatenarte bekannt. Bsunders bi Bonobo het mä sä beobachtet,  meistens aber as Interaktionsmuster vo jugendlige Männli. E Hufe Lüt glaube, ass d Fellatio spezifisch für d Primate sig, das isch aber nid eso. Zum Bischbil git s en Ufnahm vom ene Känguru, wo zuefellig entstanden isch, wo s Autofellatio praktiziert. D Fellatio isch au bi dr Baarig von ere Art vo Flughünd  (Cynopterus sphinx) beleit. Die mache s offesichtlig, zum d Kopulation z verlengere.

## Risike
D Fellatio isch e Form vom Sexualkontakt, wo s Risiko bestoht, ass Gschlächtschrankheite überdrait wärde drbii. En Ejakulation ins Muul isch en Infektionsrisiko für HIV und klassischi Gschlächtschrankheite wie Syphilis und Gonorrhoe, bsunders für dr Partner, wo sugt. S Risiko isch no grösser, wenn s Gaumefleisch verletzt isch. Institutione wie die *[[AIDS-Hilfe|Deutsche AIDS-Hilfe]]* oder d *Bundeszentrale für gesundheitliche Aufklärung* empfähle, bi Sexualkontakt grundsätzlig bestimmti Safer-Sex-Regle iizhalte, zum s Risiko vo Infektione z verchliinere. Zum e HIV-Infektion bi Fellatio z verhindere, wird empfohlen, äntwäder e Kondom z bruche oder drfür z sorge, ass kei Sperma ins Muul chunnt; s Infektionsrisiko für HIV dur s Präejakulat und dur e Speuz isch relativ chli. Zum Schutz vor andere sexuell übertragbare Chrankheite hälfe aber nume Kondom.

## Lueg au
* Nüünäsächzig
* Cunnilingus

## Litratur

* Vern L. Bullough, Bonnie Bullough: *Human Sexuality: An Encyclopedia*, Taylor & Francis, 1994, Seiten 426 bis 429, ISBN 0-8240-7972-8

## Weblingg

* Oralsex und Infektionsrisiko
* Catherine Bikker: ''Lippenbekenntnisse'' In: GQ-Magazin, 22. November 2005

## Fuessnote